
В ИМЕТО НА НАРОДА АДМИНИСТРАТИВЕН СЪД - СОФИЯ-ГРАД, Второ отделение 30 състав, в публично заседание на 17.01.2019г. в следния състав:
СЪДИЯ: Любка Петрова
при участието на секретаря А.С., като разгледа дело номер 6980 по описа за 2018 година докладвано от съдията, и за да се произнесе взе предвид следното:
Производството е по реда на чл.126 - чл.178 от Административно Процесуалния Кодекс /АПК/.
Образувано е по жалба на Н.Д.К., от [населено място], против Решение №РС-24-15-022/31.05.2018г. на Комисията за противодействие на корупцията и за отнемане на незаконно придобитото имущество, в частта му с която се установява наличието на конфликт на интереси по отношение на жалбоподателката при изпълняваната от нея публична длъжност.
Жалбоподателката се представлява. Навежда аргументи за незаконосъобразност на процесното решение, както и за изтекла давност, по отношение на установяването на извършеното нарушение. В писмени бележки навежда допълнителни аргументи. Претендира направените по делото разноски и представя списък на разноските. Ответникът - Комисия за противодействие на корупцията и за отнемане на незаконно придобитото имущество (КПКОНПИ/Комисията) чрез процесуалния си представител, оспорва жалбата и моли за оставянето й без уважение като неоснователна. Претендира разноски.
По делото СГП не взима становище и не участва в съдебните заседания.
Съдът, в настоящия си състав, като прецени доказателствата по делото, обсъди доводите на страните и извърши проверка по реда на чл.168, ал.1 вр. с чл.146 от АПК, приема за установено от фактическа и правна страна следното:
Жалбата е процесуално допустима като подадена от надлежна страна-адресат на индивидуален административен акт и в срока по чл.149, ал.1 от АПК, доколкото по делото не се съдържат доказателства за датата на уведомяване за процесното решение и за подаване на жалбата.
Разгледана по същество жалбата е основателна. Съображенията за това са следните: Производството се е развило пред Комисията за предотвратяване и установяване на конфликт на интереси. Оспореният акт е издаден от КПКОНПИ, тъй като със ЗПКОНПИ е отменен ЗПУКИ и на основание §5, ал.1 във връзка с §3, ал.1 от ПЗР на ЗПКОНПИ неприключилите до влизането в сила производства се довършват по стария ред от новата комисия.
Производството пред административния орган е образувано по сигнал с рег. № С-2015-24/06.02.2015г., постъпил в КПУКИ. На 01.04.2015г. в Комисията е постъпило допълнение към сигнала.
В производството по сигнала КПУКИ служебно е събрала следните доказателства: Писмо изх. №БНБ-24350/06.03.2015г. на Управителя на БНБ; Трудов договор №105-03375/16.07.2007г.; Допълнителни споразумения №105-03187/26.06.2014г., №105-05498/03.10.2014г., №105-05535/06.10.2014г., №105-06581/25.11.2014г., №105-07023/08.12.2014г. за възлагане на допълнителни функции, свързани с ръководството на управление „Банков надзор“, срока на които съвпада с периодите на ползван отпуск от Ц.Г.; заявления за ползване на отпуск от Ц.Г. за периода 18.06.2014 до 11.12.2014г.; Решение №72/19.06.2014г. на УС на БНБ; длъжностна характеристика на главен директор - управление „Банков надзор“; 2 бр. декларация по чл.12, т.1-2 от ЗПУКИ на Н.К.; Протокол №11 от заседание на УС на БНБ от 20.06.2014г., на което е прието Решение №73 от 20.06.2014г. и докладна записка за приемане на решението; Заповед изх. № БНБ-77166/18.06.2014г.; Прессъобщение на БНБ от 17.06.2014г.; Протокол №14 /извлечение/ от заседание на УС на БНБ от 30.06.2014г., на което е прието Решение №82/30.06.2014г. и Протокол №27 /извлечение/ от заседание на УС на БНБ от 06.11.2014г., на което е прието Решение №138/06.11.2014г.; Справка ГРАО по партидата на Н.К.; Писмо изх. №1253/09.03.2013г. на квесторите на [фирма]; Писмо изх. № Изх. № БНБ-28995/23.03.2015г. на Главен юрист на БНБ; Заповед № БНБ- 76879/17.06.2014г.; Писмо изх. №2045/22.04.2015г. на временните синдици на [фирма]; Копие на бордеро №472476 от 19.06.2014г., разпечатано от***. Освен това КПУКИ служебно е извършила справка в НБД „Население“.
С покана изх. № С-2015-24#9/11.03.2015г. Н.Д.К. е надлежно поканена на изслушване на 19.03.2015г. в КПУКИ. На заседанието пред КПУКИ жалбоподателката се е явила лично и в присъствието на адвокат, като е изслушана по реда на чл.26 от ЗПУКИ (отм.). След изслушването Н.Д.К. чрез процесуалния си представител е представила писмени възражения вх. № С-2015-24# 17/26.03.2015г. и № С-2015-24#20/14.04.2015г., които са приобщени към преписката.
Комисията е установила, а и не се спори между страните /поради което съдът го намира за беспорно/, че:
Жалбоподателката Н.Д.К. е заемала длъжността Главен директор в кабинет на подуправителя на Българска народна банка, по силата на Трудов договор №105033-75/16.07.2007г. Като лице, заемащо публична длъжност, тя е подала декларации по чл.12, т.1 и по чл.12, т.2 от ЗПУКИ (отм.) на 09.02.2011г., като в декларацията по чл.12, т.2 от ЗПУКИ (отм.) не е декларирала наличието на частен интерес към дейността на свързани с нея лица по смисъла на §1, т.1 от ДР на ЗПУКИ (отм.).
На 16.07.2013г. К. е подписала Длъжностна характеристика за длъжността Главен директор на управление „Банков надзор“. Съгласно същата, част от основните задължения на К. включват: осъществява оперативното ръководство на управление „Банков надзор“ при отсъствие на подуправителя на управлението; подпомага подуправителя на управлението при осъществяване на функциите му, координира и контролира дейността на дирекциите в управлението; организира и контролира подготовката на регулярните доклади и отчети за състоянието на банковата система. Със Заповед № БНБ-76879/17.06.2014г. Ц.Г. - подуправител, ръководещ Управление „Банков надзор“ на БНБ, е оправомощил Н.К. да упражнява правомощията му на подуправител, ръководещ Управление „Банков надзор“, включително да издава индивидуални административни актове и наказателни постановления по Закона за кредитните институции.
Със Заповед № БНБ-77166/18.06.2014 г. Н.Д.К. - Главен директор на Управление „Банков надзор“, е назначила надзорна инспекция на [фирма] от дирекция „Надзорно наблюдение на кредитните институции“ при управление „Банков надзор“ на БНБ с ръководител екип – С.Д. С цитираната заповед е разпоредено длъжностните лица в банката да окажат необходимото пълно и своевременно съдействие във връзка с изискваните сведения и документация по изпълнението на възложената задача, включително осигуряване на пасивен достъп до счетоводната и информационна система на банката.
С Решение №72/19.06.2014г. на УС на БНБ Н.Д.К. - Главен директор на управление „Банков надзор“, е определена да замества Ц.Г. - подуправител, ръководещ управление „Банков надзор“ и да изпълнява правомощията му при негово отсъствие. На 26.06.2014г. К. е подписала Допълнително споразумение №105/03187/26.06.2014г., по силата на което считано от 18.06.2014г. изпълнява допълнителни функции по всички дейности, свързани с ръководството на управление „Банков надзор“ до прекратяване на изпълнението им по решение на Работодателя.
На 19.06.2014г. жалбоподателката Н.Д.К. е заявила и изтеглила сумата от 64 195 евро в 17:09:07 часа от влога си в К. Работното време за допускане на клиенти на *** АД в банковия салон на централно управление на 19.06.2014г. е било от 9:00 до 16:30, като в същият ден се е работило до приключване на обслужването на находящите се в него клиенти. Последната касова операция с клиенти е извършена в 17 часа 40 минути и 13 секунди и са обслужени още лица, след извършеното от жалбоподателката теглене.
На 20.06.2014г. И.И. - Управител и Н.К. - за подуправител, ръководещ управление „Банков надзор“ изготвят и внасят в Управителния съвет на БНБ докладна записка. С нея уведомяват, че от 12 юни е налице засилено теглене на средства от сметки на клиенти на *** в брой и чрез нареждания за превод по банков път, описано по дати в справки Приложения №1-5. Също така, че с писмо вх. №4098/20.06.2014г., получено в 10.51 ч. в БНБ изпълнителните директори на *** са уведомили БНБ, че като имат предвид наличните средства на банката по сметки и в брой, те няма да бъдат достатъчни за изпълнение на задълженията на банката в най-близко време. В записката допълнително е установено, че: „С писмо вх. №4098/20.06.2014г., получено в 12.06 ч. в БНБ изпълнителните директори на *** са уведомили БНБ, че *** в С. е преустановила разплащанията и всички други банкови операции, считано и към 11.45 ч. на 20.06.2014г. Поради засиленото теглене на средства от клиенти на банката в периода 12 юни - 19 юни 2014г. включително, ликвидните активи на банката към 20.06.2014г. не са достатъчни, за да може банката да изпълнява задълженията си в деня на тяхната изискуемост, поради което е налице опасност от неплатежоспособност, което дава основание *** да бъде поставена под специален надзор. Акционерите на ***, притежаващи повече от 10% от акциите с право на глас на банката - ***, ЕИК***, притежаващ 50.66% от капитала на банката и ***, притежаващ 30.35% от капитала на банката, не оказват необходимата капиталова и ликвидна подкрепа на банката, достатъчни за изпълнение на задълженията й, с което те са навредили на нейната надеждност и сигурност. Поради засиленото теглене на средства и липсата на достатъчно ликвидни активи към 20.06.2014г. е налице опасност от неплатежоспособност за ***, поради което на основание чл.115, ал.2, т.2 и т.3 от ЗКИ и с цел да бъде намален ликвидният натиск от клиентите на банката, и за да бъде оздравена, *** трябва да бъде поставена под специален надзор, като бъде спряно изпълнението на задълженията й, бъде ограничена дейността на банката, бъдат отстранени от длъжност членовете на управителния и надзорния съвет и лишени временно от право на глас акционерите, притежаващи пряко или косвено повече от 10 на сто от акциите с право на глас.“
На 20.06.2014г. с Решение №73/20.06.2014г. УС на БНБ поставя *** под специален надзор, като управлението на банката е предоставено на квестори, членовете на Управителния и Надзорния съвет на *** са отстранени от длъжност, акционерите, притежаващи акции на стойност над 10% от капитала на банката, са лишени от глас за периода на специалния надзор, ограничена е изцяло дейността на *** и е спряно изпълнението на нейните задължения.
С Решение №82 от 30.06.2014г. УС на БНБ е намалил лихвените проценти по депозити на *** до средния им пазарен размер за банковата система по видове, матуритет и валути, в съответствие с приложението към решението.
С Решение №138 от 06.11.2014г. въз основа на Докладна записка от И. И. - Управител, и Н.Д.К. - изпълняваща правомощията на подуправител, ръководещ управление „Банков надзор“, УС на БНБ е отнел лиценза за извършване на банкова дейност на ***.
Въз основа на така проведеното административно производство и установеното от фактическа страна, административният орган е издал оспореното решение, с което е:
1. установил конфликт на интереси по отношение на Н.Д.К. с ЕГН *** - лице, заемащо публична длъжност, по чл.3, т.25, предл.6 и чл.3, т.13, предл.2 от ЗПУКИ (отм.) за това, че като Главен директор на управление „Банков надзор“ и изпълняваща правомощията на подуправител на БНБ, ръководещ управление „Банков надзор“, по силата на Решение №72/19.06.2014г. на УС на БНБ, е използвала информация в свой частен интерес, получена при изпълнение на правомощията и задълженията й по служба, във връзка с приемане на Решение №73 от 20.06.2014г. на Управителния съвет на БНБ - нарушение на чл.10, ал.1, предл.1 от ЗПУКИ (отм.), във връзка с чл.35 от ЗПУКИ (отм.). и
2. не е установил конфликт на интереси по отношение на Н.Д.К. с ЕГН *** - лице, заемащо публична длъжност, по чл.3, т.13, предл.2 от ЗПУКИ (отм.) по отношение на свързаното с нея по смисъла на §1, т.1 от ДР на ЗПУКИ (отм.) лице - Р.Д.С., поради липса на упражнени правомощия по служба по отношение на свързаното с нея лице, по смисъла на §1, т.1 от ДР на ЗПУКИ (отм.).
Комисията е мотивирала акта в оспорената му от жалбоподателката част с това, че Н.Д.К. в качеството си на лице, заемащо публична длъжност, се е възползвала от служебното си положение, като е използвала информация, станала й известна с оглед заеманата от нея длъжност и изпълняваните публични функции, в частен интерес - неин личен, с което е нарушила разпоредбата на чл.10, ал.4, предл.1 от ЗПУКИ (отм.). В конкретния случай облагата по смисъла на чл.2, ал.3 от ЗПУКИ (отм.) е налична, тя е реализирана и се изразява в получаване на предимство, привилегия и избягване на загуба за лицето, заемащо публична длъжност. К. е получила парите си по влоговата си сметка в ***, като е избегнала неблагоприятните последици от специалния надзор и резултата, с който той завършва в конкретния случай - отнемане на лиценза на ***. Неблагоприятните последици от специалния надзор за всички останали вложители на ***, които не са разполагали със служебната информация, която К. е получила в качеството си на лице, заемащо публична длъжност, са следните: за целия 5-месечен период на специалния надзор парите на депозантите са останали блокирани по сметките им в *** и клиентите не са могли да разполагат със средствата си; по време на специалния надзор БНБ е намалила лихвите по депозитите съгласно Решение №82/30.06.2014г. на УС на БНБ; след приключване на специалния надзор и отнемането на лиценза на ***, постановено с Решение №138/06.11.2014г. на УС на БНБ, са възстановени само средствата на вложителите с гарантираните влогове съгласно Закона за гарантиране на влоговете в банките, при това с намалените лихви, а не с лихвите, определени в договорите за влог.
По делото са събрани и множество доказателства, които не са оспорени от ответника, във връзка с наличието на масираната публична информация от печатни и онлайн медии за състоянието на *** в периода преди поставянето й под особен надзор, а именно - 12-19 април 2014 година, в който период се твърди използването на вътрешна информация от страна на жалбоподателката.
При така установените факти, съдът извежда следните правни изводи за основателност на жалбата:
Съдът намира, че оспореното решение е издадено от компетентния по чл.22а, ал.1 от ЗПУКИ /отм./ колективен специализиран административен орган и в законоустановената форма, но при нарушение на административно-производствените правила, което се е отразило съществено на възможността на жалбоподателя да защити интересите си в производството.
Решението не е подписано от всички 5-ма члена на Комисията, поради което разпоредбата на чл.22а, ал.2 от ЗПУКИ /отм./, не е спазена. Но чл.22ж, ал.2 от ЗПУКИ /отм./ позволява комисията да заседава и взима решения с кворум от 3 членове.
В нарушение на чл.35 и чл.36, ал.З от АПК Комисията е изградила изводите си само въз основа на фактите, които подкрепят версията на подателя на сигнала. Тя не е събрала служебно доказателства, подкрепящи тезата на разследваното лице, като е пренебрегнала и не е анализирала значението на установените от нея факти, които противоречат на тази теза. Видно от събраните допълнително пред съда доказателства, налице е била достатъчно публична информация, която е можела да мотивира голямо количество вложители в *** да осъществят правата си и да изтеглят депозираните в банката влогове. Допуснатото нарушение на административно-производствените правила е особено съществено, тъй като е довело до необоснованост на изводите на административния орган, а оттам и до противоречие на диспозитива на решенето в обжалваната му част с материалноправните разпоредби и целта на закона.
Решението е незаконосъобразно поради неправилно приложение на материалния закон и несъответствие с целта на закона, в частта му, с която се установява наличие на конфликт на интереси.
Съгласно чл.2, ал.1 от ЗПУКИ /отм./, конфликт на интереси възниква, когато лице, заемащо публична длъжност, има частен интерес, който може да повлияе върху безпристрастното и обективното изпълнение на правомощията или задълженията му по служба.
От тълкуването на цитираната норма, следва, че наличието на конфликт на интереси предполага установяване на следните кумулативни условия - 1. лицето да заема публична длъжност съгласно чл.3 от ЗПУКИ /отм./, 2. да има частен интерес по смисъла на чл.2, ал.2 и ал.3 от ЗПУКИ /отм./ и 3. частният интерес да влияе върху безпристрастното и обективно изпълнение на правомощията му /т.е. да е налице упражнено властническо правомощие, повлияно от частния интерес/. По аргумент от чл.142, ал.1 от АПК тези условия следва да са налице към момента на издаване на административния акт за установяване на конфликт на интереси.
По делото не е спорно, че жалбоподателката е лице, заемащо публична длъжност по смисъла на чл.3, т.25, предл.6 от ЗПУКИ /отм./. Тези обстоятелства предпоставят спрямо нея приложимостта на забраните, въведени в глава Втора на закона.
Една от тези забрани е регламентираната в чл.10, ал.1 от закона, а именно - лицето заемащо публична длъжност няма право да няма право да използва или да разрешава използването в частен интерес на информация, получена при изпълнението на правомощията или задълженията му по служба, докато заема длъжността.
Разпоредбите на чл.2, ал.2 и 3 от ЗПУКИ /отм./ дават легални дефиниции на понятията "частен интерес" и "облага", а именно частен интерес е всяка облага от материален или нематериален характер за лице, заемащо публична длъжност, или за свързани с него лица, включително всяко поето задължение, а облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване на или обещание за работа, дар, награда или обещание за избягване на загуба, отговорност, санкция или друго неблагоприятно събитие.
Тълкуването на визираните правни норми налага извод, че конфликтът на интереси предполага наличието на частен интерес и неизменно съпътстващата го облага, като тези обстоятелства трябва да бъдат установени по несъмнен начин към момента на извършване на преценката за конфликт на интереси.
Настоящото производство е приключило с краен акт по чл.27, ал.5 от ЗПУКИ /отм./ с който е установен конфликт на интереси спрямо жалбоподателката. Едва евентуално след влизане в сила на решението, с което е установен конфликт на интереси, председателят на комисията издава наказателно постановление за налагане на административно наказание по чл.35 и 37 и се произнася по чл.ЗЗ, ал.2 и 3. (чл.30 от ЗПУКИ), като това наказателното постановление може се обжалва по реда на Закона за административните нарушения и наказания. Следователно влязлото в сила решение с което се установява конфликт на интереси е предпоставка за образуване на административно наказателно производство в което е приложим института на погасителната давност. Тоест, една от последиците спрямо лицето, което заема публична длъжност за неизпълнение на разпоредбите на закона е понасянето на административнонаказателна отговорност. Административното наказване е вид държавна принуда, която се прилага, за да бъдат защитени определени ценности, които държавата счита за особено съществени за обществото и неговите членове, като правилата на административнонаказателното производство са уредени в Закона за административните нарушения и наказания. Извън него редица закони съдържат административнонаказателни разпоредби, които отразяват спецификата на защитата в областта на съответните обществени отношения. Такива норми съдържа и Закона за предотвратяване и установяване на конфликт на интереси. Настоящото производство по оспорване решението на КПУКИ се развива по правилата на АПК и не е такова по налагане на административно наказание. Следователно са неприложими правилата за давностните срокове, цитирани от жалбоподателката.
В обжалвания административен акт е прието, че Н.К. в качеството си на лице, заемащо публична длъжност, се е възползвала от служебното си положение, като е използвала информация, станала й известна с оглед заеманата от нея длъжност и изпълняваните публични функции, в частен интерес - неин личен, с което е нарушила разпоредбата на чл.10, ал.4, предл.1 от ЗПУКИ (отм.). Използваната информация според административния орган е, че банката ще бъде поставен под надзор. В конкретния случай облагата по смисъла на чл.2, ал.3 от ЗПУКИ (отм.) е налична, тя е реализирана и се изразява в получаване на предимство, привилегия и избягване на загуба за лицето, заемащо публична длъжност. К. е получила парите си по влоговата си сметка в ***, като е избегнала неблагоприятните последици от специалния надзор и резултата, с който той завършва в конкретния случай - отнемане на лиценза на ***. Неблагоприятните последици от специалния надзор за всички останали вложители на ***, които не са разполагали със служебната информация, която К. е получила в качеството си на лице, заемащо публична длъжност, са следните: за целия 5-месечен период на специалния надзор парите на депозантите са останали блокирани по сметките им в *** и клиентите не са могли да разполагат със средствата си; по време на специалния надзор БНБ е намалила лихвите по депозитите съгласно Решение №82/30.06.2014г. на УС на БНБ; след приключване на специалния надзор и отнемането на лиценза на ***, постановено с Решение №138/06.11.2014г. на УС на БНБ, са възстановени само средствата на вложителите с гарантираните влогове съгласно Закона за гарантиране на влоговете в банките, при това с намалените лихви, а не с лихвите, определени в договорите за влог. В решението на Комисията обаче не се съдържа коментар каква вътрешна информация са ползвали останалите вложители в ***, които по публично достъпната информация от БНБ за периода от 13 до 20 юни от *** са изтеглили 907 млн. лв. /на фона на изтеглените от жалбоподателката 64 195 евро/. Всъщност, доказа се по делото, че налице е било достатъчно количество публична информация за състоянието на банката, която да послужи за вземане на информирано решение за изтегляне на средствата от нея и информацията е била достъпна до всеки един вложител. Това е била и естествената реакция на лицата, започнали разпореждане със средствата си в цитирания период. Жалбоподателката не е направила нищо по-различно от останалите няколко хиляди граждани, търговски организации и държавни дружества, които и без да разполагат с т.нар. вътрешна информация са започнали изтегляне на средствата си.
Освен това, за да е налице конфликт на интереси по смисъла на закона освен разгледаните две предпоставки - публична длъжност и частен интерес, е необходимо да е бил налице и третия елемент - частният интерес да влияе върху безпристрастното и обективно изпълнение на правомощията му /т.е. да е налице упражнено властническо правомощие, повлияно от частния интерес/. Не се твърди от административния орган и не се доказва извършването на такова действие по служба от жалбоподателката, което да я е поставило в конфликт на интереси.
Не се може да се направи и категоричен извод за нарушаване на забраната за използването на информация по чл.10 от ЗПУКИ (отм.), доколкото жалбоподателката не е единственото лице /или част от ограничен кръг лица/, което в резултат на публично известните данни е предприело действия по теглене на средства.
С оглед изложеното, настоящият съдебен състав намира, че липсват визираните от административния орган нарушения на чл.10 от ЗПУКИ.
На основание чл.143, ал.1 от АПК и направеното искане за присъждане на разноски, съдът следва да осъди ответника да заплати на жалбоподателката направените от лицето разноски в производството в размер на 621,33 лв. /шестстотин двадесет и един лева и тридесет и три стотинки/. Направено е възражение за прекомерност на заплатеното възнаграждение, което съдът намира, че не следва да бъде уважено. Делото има значителна фактическа сложност, поради големият обем доказателства, с които се установяват различни обстоятелства, касаещи произнасянето на КПУКИ. Също така, казусът има своеобразна правна сложност, доколкото са налице обединени производства пред КПУКИ, по които е имало общо произнасяне и съдът е следвало да преценява различни по характера си отношения. Доколкото е била налице адекватна правна защита от страна на процесуалния представител на жалбоподателя по делото, то съдът не следва да намалява претендираната сума.
С оглед на изложените съображения и на основание чл.172, ал.2 от АПК, Административен съд София-град, Второ отделение, 30 - ти състав
Р Е Ш И:
ОТМЕНЯ по жалба на Н.Д.К., от [населено място] № РС-24-15-022/31.05.2018г. на Комисията за противодействие на корупцията и за отнемане на незаконно придобитото имущество, в частта му с която се установява наличието на конфликт на интереси по отношение на жалбоподателката при изпълняваната от нея публична длъжност.
ОСЪЖДА Комисията за противодействие на корупцията и за отнемане на незаконно придобитото имущество да заплати на С.А.Н., ЕГН ***, с адрес: ***, Н.Д.К., от ***, сумата от 621,33 лв./шестстотин двадесет и един лева и тридесет и три стотинки/, която представлява направените от лицето разноски в производството.
Решението може да бъде обжалвано с касационна жалба пред Върховния административен съд в 14-дневен срок от съобщаването му на страните чрез връчване на преписи.
СЪДИЯ:
